Lynette Schultz van Oos-Londen skryf:
Ek het die baie interessante artikel gelees aangaande die plaas Boschkop wat aan die Barnard-familie behoort het.
Ek is op soek na die spreekwoordelike naald in die hooimied, naamlik 'n graf. Maar nie 'n Barnard-graf nie.
Op 31 Oktober 1915 is een van my groot ooms, Abel Hendrik Erasmus, oorlede op die plaas Mooiplaas. Ek het die inligting opgespoor in sy skoonma se boedeldokumente. Abel het na Kenia geëmigreer na die Anglo-Boere-oorlog. Ek het sy nasate daar opgespoor, maar hy het teruggekeer na Suid-Afrika, vermoedelik omdat hy siek was. Hy is aan mondkanker oorlede.
Die dokument wat ek onder oë gehad het sê duidelik dat hy te "Mooiplaats, Pretoria distrik" dood is en ene Joubert het die nodige dokumentasie onderteken aangaande sy afsterwe.
Plase is oor tye opgesny en onderverdeel, en ek is nie seker presies waar hierdie graf sal wees nie en of daar 'n grafsteen is nie, maar as daar enigiemand is wat ek kan kontak, sal ek die inligting baie waardeer.
Ek het iewers raakgelees dat daar 'n predikant Joubert in daardie omgewing was teen 1914. Miskien help die leidraad.
Enige inligting/hulp in hierdie verband sal baie waardeer word.